google/wiki40b huggingface dataset:
Bembidion semipunctatum

Utbredelse

Bembidion semipunctatum finnes i nesten hele Europa, østover til Tyrkia og Japan i Asia. Den er også registrert fra Norge.

Utseende

Bembidion semipunctatum er en liten løpebille med en ganske slank og litt flat kroppsform. Antenneleddene har  lange hårbørster i spissen, antennens fjerde ledd har fine korte tilliggende hår. (Krever forstørrelse for å se),  Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion semipunctatum tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Basil Mus

Basil Mus er en Disney-figur som først opptrådte i filmen Mesterdetektiven Basil Mus i 1986. Senere har det kommet flere tegneserier om ham i bl.a. Mikke Mus- og Onkel Skrue-blader. Han er basert på detektivskikkelsen Sherlock Holmes fra Arthur Conan Doyles bøker, og har mye til felles med ham; blant annet spiller han fiolin for å roe nervene og har særdeles godt utviklede deduktive evner.
Louisiana gasskraftverk

Louisiana gasskraftverk (1 & 2) er et varmekraftverk i East Baton Rouge County i Louisiana, USA. Anlegget har en installert produksjonskapasitet på 527 MW, fordelt på 8 turbiner. Operatør er energiselskapet Entergy Gulf States Louisiana LLC. 
Kraftverket stod ferdig utbygd i 1954, med utvidelser i 1982. Brenselkilden er naturgass, og bare unntaksvis fyringsolje.
Geovekst

Geovekst er et samarbeid om etablering og vedlikehold av de mest nøyaktige kartdata i Norge. De sentrale Geovekst-partene er Statens vegvesen, Energiforsyningen, kommuner, Kartverket, Telenor og landbruket. Det omfatter alle landets kommuner.
Kleintje Pils

Kleintje Pils er et nederlandsk dweilorkester fra Sassenheim. Kleintje Pils ble stiftet i 1975. Orkesteret består av 12 medlemmer. Kleintje Pilsen har blitt internasjonalt kjent på grunn av sine opptredener på internasjonale skøytestevner og populære musikk. De er fortsatt til stedet under store (inter)nasjonale sportsarrangement. 
Under Vinter-OL i 2010 var bandet en stor attraksjon for pressen. Slik gikk det til at CNN sendte i bestesende tid et langt innslag om orkesteret. Kleintje Pils er også tilstede på andre, noen ganger overraskende steder. Bandet opptrer, ofte på anmodning av nederlandske ambassader, i internasjonale arrangementer, hvor de på smittsom og vittig vis overfører den nederlandske fellesfølelsen på publikum. Dette var tilfellet i blant andre De forente arabiske emirater, Malakka, Kuala Lumpur, Jakarta og New York. I 1986 og 1997 spilte orkesteret ved brua i Bartlehiem i det erke-nederlandske skøyteløpet og folkefesten Elfstedentocht og høynet både stemning og prestasjonene.  
I 2010 opptrådte Kleintje Pils under åpningen av Paramaribo domkirke. Samme år støttet bandet Nederland og Belgias felles fotball-VM-søknad ved FIFAs hovedkontor i Zürich. I 2011 var de musikalske gjester i den nederlandske kolonien i Brasil.
Kleintje Pils har flere ganger vært med på radio og TV. I 2011 og 2012 opptrådte de hos komikeren Paul de Leeuw og det populære spørreprogrammet «Ik hou van Holland». Før det var de å se på en rekke andre tv-programmer i Nederland. Noen av orkesterets nummer er gitt ut på CD. Den amerikanske presidentkandidaten Mitt Romney fortalte han var fan av det nederlandske «ompa-bandet» under et intervju. På grunn av den positive utstrålingen og rollen som musikalske ambassadører, og som sådan, representanter for Nederland er orkestret utnevnt til riddere av Oransjeordenen og kan det kalle seg det «Koninklijk onderscheiden Oranje-orkest» («kongelig dekorerte oransje-orkestret»).
Riksmålsvernet

Riksmålsvernet ble stiftet 30. oktober 1919. Det hadde til formål å forsøke å samle riksmålsfolk om en språklig samling og arbeide for språkets naturlige utvikling. Riksmålsvernet sto som utgiver av Norsk riksmålsordbok, der første hefte utkom i 1930 og første bind utkom i 1937.
Riksmålsvernet ble i 1981 innlemmet i Det Norske Akademi for Sprog og Litteratur.
Soleieslekta

Utseende

Artene i slekta er ett til flerårige urter. Bladene er hånddelte til hele. Blomstene har grønne begerformete blomsterblader. Blomstene kan ha 3, 5, eller flere gule, hvite eller andre fargede honningblader. Honningbladene har ei honninggrop nær festet. Smånøttene (frø) er glatte eller taggete, men de har aldri tverrgående ribber.

Habitat

Arter i soleieslekta er funnet fra snaufjell til nesten havstrand. Det er arter som tåler relativt stort tørkepress, og det er arter som ikke overlever hvis ikke røttene er dekket med vann. Noen krever rik og kalkrik jord, mens tåler ikke rik og kalkrik jord.

Giftighet, og forgiftningssymptomer

Alle artene som er funnet i Norge er mere eller mindre giftig.
Giften er i all hovedsak protoanemonin, som er et oljeaktig stoff med en skarp lukt og smak. Protoanemonin er kjemisk sett et lakton av krotonsyre. Stoffet er bundet som et glykosid i levende celler. Når cellene skades, omdannes protoanemonin til det nesten uvirksomme stoffet anemonin. Derfor er høy og silo av arter i soleieslekta så å si helt ufarlig.
Hvis en har spist en protoanemoninholdig plante, får man en brennende følelse i munn og svelg, og det dannes sannsynligvis blemmer. Symptomer som kommer litt senere er spyttmengden økes, man blir kvalm med sannsynlig oppkast, kolikksmerter og blodig diaré. Når protoanemoninet blir sugd opp i blodet, blir man svimmel og man får kramper. Kroppen prøver å bli kvitt protoanemoninet igjennom bl.a. urinen. Da blir urinveiene irriterte og betente. Man begynner å urinere ofte og mye, men senere urinerer man sjeldnere og mindre. Det oppstår blod i urinen, og det gjør vondt å urinere. Ved dødelige doser skyldes døden sirkulasjonssvikt og åndedrettssvikt.
Holder man friske arter i soleieslekten lenge, blir først huden rød, deretter dannes det blemmer og huden verker. Dette har selvsagt sammenheng med, hvor tykk hud du har og over hvor lang tid.
Husdyr pleier å sky artene i soleieslekta. Men det er en sjelden gang iblant blitt observert dødelige forgiftninger hos sau og gris. Dette er da like etter de har fått kull, og de har da hatt lite annet å spise. Det er også noen indikasjoner på at plantene, som vokser nordpå og i høyfjellet, er så å si ufarlige. Da det er observert, at beitedyr kan beiter på dem uten tilsynelatende ubehag etterpå.
De to artene med høyest innhold av protoanemonin er tiggersoleie og sumpsoleie. Der tiggere under middelalderen gnidde plantedeler eller plantesaft fra tiggersoleie i ansiktet. For å få større medfølelse og dermed større inntekt, derav navnet.
Protoanemonin virker også sterkt veksthemmende på sopper.

Etymologi

Ranunculus kommer fra senlatin og betyr liten frosk, idet ordet er et diminutiv av rana som betyr frosk. Plinius (ca. år 70 e.Kr.) brukte navnet på en soleie. Opprinnelsen kommer antageligvis fra mange arter i soleieslekta trives i vann eller vannkant.
Chengzong-keiseren

Regjeringstid

Timur ble likevel en bedre keiser enn bestefaren Kublai hadde engstet seg for. Han klarte med en kraftanstrengelse å tøyle sitt alkoholproblem, og ble en kompetent leder for riket. Han klarte å beholde riket noenlunde i samme stand som Kublai Khan hadde overlatt det uten å gjøre større varige endringer.
Etter Qaidu Khans sammenbrudd og død ble Timur i 1303/04 anerkjent som allhersker over alle de mongolske riker, selv om det på dette tidspunkt var mer en ærestittel – storriket var i realiteten allerede oppsplittet. Også innen Yuan-dynastiet oppstod det spenninger, da stattholderen for Gansu, fyrst Ananda, gikk over til islam med størstedelen av sine militære styrker.
Timur fortsatte mange at Kublai Khans økonomiske reformer og forsøkte å forbedre økonomien som var blitt så kraftig svekket av Kublai Khans mange og kostbare militærekspedisjoner. I 1303 fordrev han 18.473 av sine mandariner fra deres poster fordi de utpinte folket.
Mannge høyere embedsposter i riket ble besatt av folk av de frorskjelligste bakgrunner: Hankinesere, musliker og enkelte kristne. Ideologisk viste administrasjonen respekt for konfucianismen og konfucianske lærde. Kort etter at han kom til makt, utstedte Timur et edikt om reverens for Konfucius. Timur utnevnte Harghasun, en mann som stod de konfucianske lærde særlig nær, til sekretariatets høyre hånds kansler. Men mongolerhoffet tok ikke til seg hele det konfucianske prinsippapparat.
Mongolske og vestlige embedsbærere ble hjulpet av en rekke kinesiske administratorer og muslimske forretningsfolk. Den mest fremtredende muslimske statsmann var Bayan (Баян), barnebarns barn av Saiyid Ajall Shams al-Din, som leder av finansministeriet. Også mange tibetanere fikk høye stillinger i styringsapparatet.
I Timurs tid ble det en så alvorlig inflasjon at man måtte gå over til nye papirpenger i 1309/10.
I Timurs siste leveår var makten overdratt til regenter, med hans hustru Buluyan i ledelsen.
Upstreaming (programvare)

Upstreaming er et begrep innenfor programvareutvikling som refererer til en ordining av programvarefeil eller en patch, som tilbys de opprinnelige utgivere og vedlikeholdere av en programvare. Hvis denne blir akseptert, blir den integrert i programvaren, enten umiddelbart eller i en fremtidig versjon. Hvis den forkastes kan den som utviklet patchen bli nødt til å vedlikeholde sin egen distribusjon av programvaren.
Upstreaming tillater andre distribusjoner å dra nytte av patchen når de utvikler en fremtidig versjon.
Multitouch

Multitouch, også kalt multi-touch er et berøringsfølsomt brukergrensesnitt for elektroniske apparater som kan registrere flere fingerberøringer samtidig.
Multitouch er mest kjent fra mobiltelefoner med berøringsskjerm og på  styreplaten på bærbare datamaskiner. Fordelen ved denne teknologien sammenlignet med tradisjonell enkeltberøringsteknologi er at det forenkler f.eks. forstørring av bilder ved å ta tak i diagonalt motstående hjørner på bildet og dra dem fra hverandre. Det gjør det også enklere å rotere bilder/tegninger. Dermed er det i enkelte situasjoner ikke behov å bruke mus eller andre pekeredskaper. Et raskt voksende marked er for presentasjon. Det å stå framme ved en «tavle» (skjerm) og peke gir en helt annen respons hos tilhørerne enn det å benytter en laserpeker eller trådløs mus, ettersom det å peke på tallene i f.eks. et regneark og fargelegge en celle med én finger gir mye bedre forståelse. Det er også mulig å tegne oppå eksisterende bilder/tegninger.
Løsningene benyttes også på såkalte interaktiv tavle der det benyttes projektor for å vise skjermbilde. Slike tavler benyttes en del på skoler og regnes som et rimeligere alternativ enn LCD-skjermer. Det er imidlertid også en godt synlig kvalitetsfosrskjell, og for profesjonelle brukere (kontormiljø) velger idag de fleste bedrifter samt stat/kommune å benytte LCD-skjermer i kontormiljø utenfor barneskolen.
Det fines i hovedsak 2 forskjellige undergrupper av multitouch. Et mye brukt begrep er "dual touch" ettersom det gir rom for bruk av 2 fingre/pekeredskaper. Dette er den versjonen av multitouch som støttes av Windows 7. For multitouch med fler enn 2 fingre/pekredskaper er det i skrivende stund behov for egen programvaredriver. Noen leverandører støtter 4 fingre. Andre støtter 6. Det meste er for øyeblikket 32 fingre, men dette vil sikkert endre seg raskt. En del tegneprogrammer som Solid Works, etc krever minst 3 fingre for å kunne rotere en 3D tegning (x-, y- og z-aksen). Skjermer med multitouch vil i de aller fleste tilfeller også fungere som single touch.
Selv om multitouch ble for alvor introdusert for folk flest da Windows 7 kom på markedet har flere Linuxvarianter også valgt å støtte dette (dual touch). Dermed kan også dette miljøet benytte seg av denne teknologien.
Pr idag støttes multitouch av 3 teknologier (resistive touch, kapasitive touch og IR touch). IR touch kan deles opp i 2 teknologier som IR matrise og IR kamera/optisk. Hvilken teknologi som egner seg best vil være avhengig av bruksområde. Generelt sett vil mange mene at resistive egner seg best for privat bruk ettersom beleget som benyttes ofte vil kunne ripes av og ødelegges om en på et kontor, etc benytter en kulepenn eller nøkkel til pekeredskap. De 2 andre teknologiene er begge egnet til profesjonelt bruk, men kapasitiv vil ha noen svakheter med store skjermer (42" og oppover) pga lavere nøyaktighet og mulighet for at kondensatorer tørker ut etter en periode på 1-3 år.

Varemerke og patent

Varemerket Multi-touch eies av Apple som også har søkt om registrering for dette. Selskapet fikk patent på multitouchteknologien 20. januar 2009.
Overprovideringskommisjonen 1812–1814

Overprovideringskommisjonen ble opprettet ved reskript 18. juli 1812 og 28. september 1812,og fikk tre medlemmer. Kommisjonen opphørte ved utgangen av 1814 og sakområdet ble overført til 5. departement. Kommisjonen skulle virke som overordnet myndighet for provideringsvesenet under Napoleonskrigene. Kommisjonen korresponderte med stiftskommisjonene, øverste myndighet i Norge og med kommisjonen for Norges providering i København.
North Karapura kraftverk

North Karapura kraftverk er et kullkraftverk under bygging ved Karapura i delstaten Jharkhand i India. Anlegget skal bygges ut med 3 x 660 MW superkritiske enheter. Kraftverket vil bli blant Indias større når det står fullført, med en produksjonskapasitet på 1 980 MW. Det er igang anbudsprosess for utstyret.
Phelocalocerella

Utseende

En middelsstor, lang og slank, trebukker, dekkvingene med lyse felter. Antennene er kraftige og lengre enn kroppen. Hodet er rundet, pronotum rektangulært. Dekkvingene er litt avsmalnende bakover, kraftig punkterte, beina forholdsvis lange og tynne.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Arten er utbredt på Madagaskar.
Tobias Grahn

Klubbkarriere

Grahn, som var Vålerengaspiller fram til 2003, returnerte til Sverige i august 2003, hvor han signerte for Malmö FF. Grahn spilte 21 kamper og scoret tre mål for klubben, men falt ut av førstelaget etter en tid. Han forlot klubben til fordel for danske AGF Aarhus. Grahn hadde en god periode i klubben, hvor han i første sesongen scoret åtte mål og sto for 13 målgivende pasninger på 22 spilte seriekamper. Etter 47 kamper over to sesonger, ble Grahn lånt ut til Odense BK for 2006/07-sesongen. Grahn scoret seks mål på 15 kamper, og bidro til klubbens avansement til gruppespillet i UEFA-cupen. Grahn begynte å vekke interesse i større ligaer, og gikk til Gimnàstic, hvor han scoret i sin første La Liga-kamp 18. februar 2007. I sin periode i Gimnàstic spilte Grahn ni kamper og scoret to mål, men hadde skadeproblemer under sitt opphold i klubben. Etter sesongen rykket Gimnàstic rykket ned, og Grahn ble lånt ut til tyske Hertha BSC Berlin.
I januar 2009 vendte Grahn tilbake til dansk fotball, da han signerte en kontrakt på tre år med Randers FC. I kontraktstiden prøvespilte Grahn for 1. FC Union Berlin, men gikk til svenske Mjällby AIF i forkant av 2010-sesongen. i løpet av de kommende to sesongene ble Grahn en profilert spiller i klubben, og spilte femti kamper, men var også involvert i konflikter og kontroverser.
Januar 2012 kunne svenske TV4 melde om at Grahn var nær en overgang til New York Red Bulls i Major League Soccer. Han ble også observert i nærheten av sin gamle treningsbane i Malmö, hvor han skal ha trent i sin egen gamle Malmö FF-trøye. I februar 2012 ble det imidlertid kjent at Grahn ville gå til Örebro SK. Etter en skuffende sesong hvor klubben rykket ned, kom Grahn til enighet med klubben, som løste han fra kontrakten. Til media fortalte han at hans ambisjoner «harmonerer ikke med Superettan».
Grahn spilte i 2013 for danske Brønshøj.

Landslagskarriere

Grahn spilte sin første U-21-landskamp for Sverige i 2001. Første kamp for A-laget ble spilt i januar 2001, i et 0-0-oppgjør mot Færøyene.
Vektløfting under Panamerikanske leker 1955

Vektløfting under Panamerikanske leker 1955. Vektløfting var med som en av nitten sporter under de andre Panamerikanske leker 1955 som ble arrangert i Mexico by i Mexico fra 12. til 26. mars. Det var sju vektklasser for menn. USA ble beste nasjon med fem gullmedaljer foran Panama med en.
12. juni

Navnedag

Sigfrid, Sigrid, Siri.
Raška

Historie

Keiser Konstantin VII Porphyrogenitos beskriver Raška i sitt verk De Administrando Imperio og at det var bosatt av serbere fra begynnelsen av 600-tallet.
Vlastimirović-slekten som ble grunnlagt av knez Vlastimir og var sønnesønns sønnesønn til «den ukjente knezen» som ledet serbernr fra Karpatene til Balkan, regjerte i Raška fra dette tidspunkt.
Raška kom senere under kortere tider å være en vasallstat til Bysants. Bysants hadde sterk innflytelse over Raška, selv om Raška ofte var en upålitelig alliert og oppfylte helst sine egne ønskemål i sin omgang med sine grannestater. Ikke før Stefan Nemanja, grunhleggeren av Nemanjić-slekten (den sterkeste serbiske kongeætten i middelalderen), skapte sitt serbiske rike med Raška i midten, kunne Raška gjøre seg fritt fra bysantinsk innflytelse.
Navnet Raška levde lenge videre som et synonym for Serbia i Vest-Europa fra 1500-tallet frem til tidlig på 1800-tallet, selv om den angliserte formen Servia også ble benyttet. Navnet Raška benyttes også for mer nordliggende området befolket av serbere i Serbia, for eksempel Vojvodina og Šumadija.
Gauss-ekspedisjonen

Gauss-ekspedisjonen (1901–1903) var den første tyske ekspedisjonen til Antarktis. Den ble ledet av den erfarne polarforskeren og geologiprofessoren Erich von Drygalski. Ekspedisjonens formål var å undersøke det antarktiske kontinentet sør for Kerguelen.
Ekspedisjonsskipet «Gauss» avreiste fra Kiel sommeren 1901. En liten gruppe ble stasjonert ved Kerguelen, mens resten av ekspedisjonen fortsatte videre sørover. Drygalski avla Heard Island en kort visitt og frambrakte den første omfattende vitenskapelige informasjonen om øyas geologi, flora og fauna.
Til tross for at «Gauss» lå fastfrosset i isen i 14 måneder, fram til februar 1903, oppdaget ekspedisjonen nytt land i Antarktis: Keiser Wilhelm II Land med vulkanen Gaussberg.
Ekspedisjonen vendte hjem til Kiel i november 1903. Drygalski utga en beretning om reisen og publiserte 20 bind med vitenskapelige resultater.
Kandahar-Herat-hovedveien

Kandahar-Herat-hovedveien (engelsk: Kandahar-Herat Highway) er en 557 km lang vei som forbinder byene Kandahar og Herat i Afghanistan. Denne hovedveien er en del av et større veinett, «Ringveien», og ble bygget av sovjeterne på 1960-tallet. 
I oktober 2004 begynte gjenoppbyggingen av veien og den var ventet å bli fullført innen utgangen av 2006. USA var ansvarlig for å finansiere en strekning på 326 km av veien, Saudi-Arabia finansierte en strekning på 115 km og Japan bidro med penger til gjenoppbygging av en strekning på 116 km. Den strekningen av hovedveien som USA står for, har redusert reisetiden mellom disse to store byene fra 10 til 4,3 timer.
Irans provinser

Iran er inndelt i 31 provinser (persisk: استان ostān, flertall استان‌ها ostānhā), som hver er styrt fra et lokalt senter, vanligvis provinsens største by, som kalles provinsens hovedstad (persisk: مرکز markaz). Provinsmyndighetene ledes av en generalguvernør (persisk: استاندار ostāndār), som utpekes av innenriksministeren og godkjennes av regjeringen.

Historie

Inntil 1950 var Iran inndelt i tolv provinser: Ardalan, Aserbajdsjan, Balutsjistan, Fars, Gilan, Araq-e Ajam, Khorasan, Khuzestan, Kerman, Larestan, Lorestan og Mazandaran. I 1950 ble provinsinndelingen omorganisert, og bestod av 10 nummererte provinser. Siden den gang er flere av provinsene delt opp i mindre enheter. Sist ble Khorasan delt opp i tre provinser i 2004, mens Albors ble skilt ut fra Teheran i 2010.

Underinndelinger

Hver provins er videre inndelt i fylker kalt shahrestan (persisk: شهرستان), og hvert fylke er inndelt i distrikter kalt bakhsh (persisk: بخش).
Gianluigi Donnarumma

Landslaget

1. september 2016 fikk han sin første landskamp for Italia mot Frankrike.
Meringdal

Meringdal er ei grend ved nordvestbredden av Eikesdalsvatnet i Nesset kommune i Møre og Romsdal. Grenda ligger i et jordbruksområde hvor melkeproduksjon står sentralt. Grenda har campingplass.
Makoto Kitano

Karriere

Makoto Kitano startet sin profesjonelle karriere i Hitachi i 1986. Han har også spilt for Kyoto Purple Sanga.
Han har tidligere vært trener for Roasso Kumamoto og Kamatamare Sanuki.
Grand Hotel (film)

Handling

Flere personer, som er mer eller mindre mislykkede eller på kant med loven, møtes tilfeldig på luksuriøse Grand Hotel i Berlin. Blant dem den russiske ballerina Grusinskaya som ønsker seg tilbake til den tid da hun var en suksessfull ballettdanser, og Baron Gaigern som har sløst bort sin formue og som nå livnærer seg som juveltyv. Grusinskaya blir forelsket i Baronen etter at hun tar ham på fersken, mens han er i ferd med å stjele hennes juveler. Den døende regnskapsføreren Kringelein, hans sjef direktør Preysing og dennes sekretær bor også på hotellet. Alle disse blir etterhvert involvert med hverandre – med tragisk utfall for noen.

Filmanmelderne

Grand Hotel ble godt mottatt av anmelderne, noe som gjenspeiles i at den har fått så mye som 86 % på Rotten Tomatoes. 
Journalist Sven Egil Omdal beskrev den i 2010 på følgende måte: «Sterke skuespillere i en svak historie om intriger og luksusliv på et hotell i Tyskland. Garbos kameramagnetisme er merkbar».

Popularitet og økonomi

Den innbrakte rundt $2,6 millioner på verdensbasis, hvorav $1,2 millioner i USA alene. Produksjonskostnadene var på ca $700 000.

Priser

I 2007 ble filmen funnet betydningsfull nok av USAs Library of Congress til å bli bevart av deres National Film Registry.

Innspilling

Den ble innspilt i et studio tilhørende Metro-Goldwyn-Mayer mellom desember 1931 og februar 1932.
Police Integrity Commission

Police Integrity Commission (PIC) er et kontrollorgan for politiet i New South Wales, med ansvar for å forebygge, avdekke og etterforske alvorlige politisaker. Organet ble opprettet 1. juli 1996 gjennom en særlov, Police Integrity Act 1996, etter at det ble avdekket gjennomgående korrupsjon i politiet i New South Wales.
Fåglavik

Fåglavik er en tettbebyggelse i Herljunga og Vara kommune i Västra Götalands län i landskapet Västergötland i Sverige. I 2005 hadde tettstedet 209 innbyggere, hvorav 176 i Herrljunga kommune, men i 2010 var innbyggertallet sunket under 200, som er grensen for å regnes som tettsted i Sverige.
Norges Kristne Råd

Norges Kristne Råd (NKR) er et nasjonalt økumenisk råd for norske kirkesamfunn, opprettet i 1992. 
1. september 2006 fusjonerte rådet med Norges Frikirkeråd (opprettet 1902). Det hadde lenge foregått et økt samarbeid mellom de to rådene. Mange kirkesamfunn var medlemmer av tidligere Norges Kristne Råd og Norges Frikirkeråd.  Den 31. mars 2006 ble det vedatt å fusjonere. Etter fusjonen har Norge et av de bredest sammensatte nasjonale økumeniske råd i verden.
I en overgangsperiode var navnet på den nye organisasjonen Nye Norges Kristne Råd. 19. – 20. mars 2007 ble det første ordinære rådsmøtet holdt, hvor navnet Norges Kristne Råd, ble valgt. Generalsekretær er idag Erhard Hermansen
Norges Kristne Råd er medlem av Samarbeidsrådet for tros- og livssynssamfunn.
Eneco Tour 2011

Eneco Tour 2011 var den syvende utgaven av Eneco Tour. Rittet ble arrangert fra 8. til 14. august i Belgia og Nederland.
I tillegg til de 18 ProTeam ble Cofidis, Skil-Shimano, Topsport Vlaanderen-Mercator og Verandas Willems-Accent invitert til å delta i rittet.
Edvald Boasson Hagen vant, som i 2009, rittet sammenlagt.